મિડ-ડે કપની સાતમી સીઝનના લીગ મૅચના પ્રથમ રાઉન્ડના અંતે તેમ જ ગઈ કાલના પાંચમા દિવસે મુંબઈમાં ચાલી રહેલી શિયાળા અને ઉનાળાની મિક્સ સીઝનની વચ્ચે પરેલના સેન્ટ્રલ રેલવે ગ્રાઉન્ડ પર મુશળધાર રનનો વરસાદ થયો હતો. ગઈ કાલના આખા દિવસ દરમ્યાન ચારેય મૅચો વન-સાઇડેડ બની હતી ત્યારે બૅટ્સમેનોએ ભેગા મળીને કુલ ૧૦૪ (૩૩ સિક્સર અને ૭૧ ફોર) વખત બૉલને બાઉન્ડ્રી બહાર મોકલ્યો હતો. હાલાઈ લોહાણાએ લીગની પોતાની પ્રથમ મૅચમાં જ મજબૂત બૅટિંગ દ્વારા જંગી સ્કોર ખડકીને વીસા સોરઠિયા વણિકને મોટા માર્જિનથી ધૂળ ચટાડી હતી. ચૅમ્પિયન ટીમ કપોળે પણ કચ્છી રાજગોરને પોતાની સામે ફાવવા ન દેતાં સસ્તામાં આઉટ કરીને શાનદાર વિજય મેળવ્યો હતો, જ્યારે ગુર્જર ક્ષત્રિય કડિયાનું પણ કચ્છી લોહાણા સામે વધુ કંઈ ન ઊપજતાં કારમી હાર થઈ હતી. દિવસની ચોથી અને અંતિમ મૅચમાં ગુર્જર સુતારે ૧૦ ઓવરમાં ૨૫૯ રન ખડકીને મિડ-ડે કપમાં એક નવો ઇતિહાસ રચીને ગુગળી બ્રાહ્મણ સામે જીત મેળવીને ગઈ કાલનો દિવસ પોતાના નામે કરી લીધો હતો.